Diari Oficial de la Generalitat Valenciana


Sumari del DOGV 6473, del 04-03-2011 (2011/2415)

Resolució 24 de febrer de 2011, del conseller de Governació, per la qual es desisteix del procediment d'adjudicació de l'expedient número CNMY11/DGCDEPA/05. Servici de la creativitat, producció, planificació, compra i difusió en mitjans de comunicació de la campanya «Eleccions Autonòmiques 2011».
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6473

Data del DOGV
:   04-03-2011

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2011/2415


Data del document
:   24-02-2011

Organisme emissor
:   Conselleria de Governació

Tipus de document
:   Resolució

Anàlisi jurídica

 Descriptors 

:   * contracte de serveis
    * adjudicació de contracte administratiu

Resolució 24 de febrer de 2011, del conseller de Governació, per la qual es desisteix del procediment d'adjudicació de l'expedient número CNMY11/DGCDEPA/05. Servici de la creativitat, producció, planificació, compra i difusió en mitjans de comunicació de la campanya «Eleccions Autonòmiques 2011». [2011/2415]  
Antecedents de fet  
Primer. Per la Resolució de 18 de novembre de 2010, es va aprovar el plec de prescripcions tècniques i l'expedient de contractació del servici de la creativitat, producció, planificació, compra i difusió en mitjans de comunicació de la campanya «Eleccions autonòmiques 2011», en el qual haurà de regir el plec tipus de clàusules administratives particulars, per un import de màxim de dos-cents trenta mil euros (230.000,00 €), com a base imposable, sent l'import de l'IVA a repercutir de quaranta-un mil quatre-cents euros (41.400,00 €), la qual cosa suma un import total de dos-cents setanta-un mil quatre-cents euros (271.400,00 €), IVA inclòs.  
Segon. L'anunci de licitació es va publicar en el Diari Oficial de la Unió Europea número 2010/S228-348854, de 24 de novembre de 2010, en el Butlletí Oficial de l'Estat número 285, de 25 de novembre de 2010, i en el Diari Oficial de la Comunitat Valenciana número 6406, de 26 de novembre de 2010.  
Tercer. Amb data 10 de gener de 2011 es va reunir la mesa de contractació, a fi de realitzar la qualificació prèvia de la documentació administrativa.  
Quart. El 14 de gener de 2011 es va reunir la mesa de contractació, per a l'obertura dels sobres 2 (documentació tècnica no quantificable mitjançant la mera aplicació de fórmules).  
Quint. La Direcció General de Coordinació del Desenrotllament Estatutari i Promoció de l'Autogovern, en data 22 de febrer de 2011, va emetre un informe en què justifica la necessitat desistir del procediment d'adjudicació, a causa de la publicació de la Llei Orgànica 2/2011, de 28 de gener, per la qual es modifica la Llei Orgànica 5/1985, de 19 de juny, del Règim Electoral General, la qual cosa suposa una variació substancial de l'objecte del contracte i del preu, atès que el preu de licitació ha de reduir-se considerablement, ja que no poden valorar-se les ofertes que incloguen insercions en altres mitjans que no foren els de titularitat pública, així com els plans de mitjans, etc., i han de desestimar-se les propostes creatives que incloguen frases susceptibles de considerar-se com de foment de la participació, aspecte que en el moment de presentació d'ofertes creatives no es trobava legalment limitat.   
Sext. La modificació de la Llei Orgànica 5/1985, de 19 de juny, del Règim Electoral General, publicada en el Butlletí Oficial de l'Estat de 29 de gener de 2011, va entrar en vigor l'endemà de la publicació, per la qual cosa la licitació de l'expedient de contractació publicada al novembre de 2010 esdevé contrària a la legislació vigent.  
Fonaments de dret  
Primer. D'acord amb el que estableix l'article 30 de la Llei 1/1987, Electoral Valenciana, aplicable en el moment de la publicació de la licitació, l'objecte del contracte el constitueix «la creació d'una campanya institucional d'incentiu al vot, amb motiu de les eleccions a les Corts Valencianes de 2011», i inclou, a més de la creativitat, la planificació, compra i difusió en mitjans de comunicació.  
Segon. Amb data 29 de gener de 2011, es va publicar en el BOE la Llei Orgànica 2/2011, de 28 de gener, per la qual es modifica la Llei Orgànica 5/1985, de 19 de juny, del Règim Electoral General. Mitjançant la norma esmentada, s'estableix com a legislació bàsica, i per tant de compliment obligatori per part de les comunitats autònomes, l'article 50 de la LOREG el qual estableix, en el seu apartat 1 que: «els poders públics que en virtut de la competència legal hagen convocat un procés electoral, poden realitzar durant el període electoral una campanya de caràcter institucional destinada a informar els ciutadans sobre la data de la votació, el procediment per a votar i els requisits i tràmit del vot per correu, sense influir, en cap cas, en l'orientació del vot dels electors. Esta publicitat institucional es realitzarà en espais gratuïts dels mitjans de comunicació social de titularitat pública de l'àmbit territorial corresponent al procés electoral de què es tracte, suficients per a assolir els objectius d'esta campanya».  
L'esmentada modificació implica, que des del moment d'entrada en vigor de la llei (l'endemà de la publicació), no hi és aplicable allò que s'ha regulat en l'article 30 de la Llei 1/1987, Electoral Valenciana, per tal com contradiu allò que s'ha estipulat en l'article 50 de la LOREG, com a legislació bàsica de l'Estat.  
La Junta Electoral Central, en la sessió del 17 de febrer de 2011, va emetre acord mitjançant el qual s'especifica que les campanyes institucionals regulades en l'article 50 de la LOREG només poden inserir-se en mitjans de comunicació social de titularitat pública, la qual cosa exclou contundentment qualsevol altre tipus de suport o mitjà.  
De la mateixa manera, es fixa que, quan l'article 50 de la LOREG indica que no es pot orientar el vot dels electors, inclou la prohibició expressa de fomentar-hi la participació.  
Tercer. D'acord amb el que estableix l'article 139 de la Llei 30/2007, de 30 d'octubre, de Contractes del Sector Públic, podrà acordar-se per l'òrgan de contractació el desistiment del procediment abans de l'adjudicació, en virtut d'una infracció no esmenable de les normes de preparació del contracte o de les reguladores del procediment d'adjudicació.   
Fent ús de les atribucions concedides per l'article 28, apartat l), de la Llei 5/1983, de 30 de desembre, del Consell, resolc:  
Primer  
Desistir del procediment d'adjudicació del servici de la creativitat, producció, planificació, compra i difusió en mitjans de comunicació de la campanya «Eleccions Autonòmiques 2011», a causa d'una variació substancial de l'objecte del contracte i del preu.  
Segon  
Que es procedisca a l'anul·lació de la retenció del crèdit realitzada per un import de dos-cents setanta-un mil quatre-cents euros (271.400,00 €), IVA inclòs, a càrrec de l'aplicació pressupostària 79.50.01.0488.838.72.1 del pressupost de despeses de la Generalitat per a l'exercici 2011.   
Tercer  
Notificar aquesta resolució als licitadors que van participar en el procediment.  
Contra esta resolució podrà interposar el recurs especial en matèria de contractació, amb caràcter potestatiu, previ a la interposició del recurs contenciós administratiu, davant aquest òrgan de contractació, en el termini de 15 dies hàbils, o directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableix l'article 10.1 a) de la Llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos, comptats, en ambdós casos, des de l'endemà d'aquell en què es remeta la notificació de la present resolució, presentant l'escrit d'interposició en el registre general de la Conselleria de Governació, sítia al carrer Historiador Chabàs, 2, 46046 de València, d'acord amb el que es disposa en els articles 310 i següents de la Llei 30/2007, de 30 d'octubre, de Contractes del Sector Públic. Tot això sense perjuí que s'utilitze qualsevol altra via que s'hi considere oportuna.  
València, 24 de febrer de 2011.- El conseller de Governació: Serafín Castellano Gómez.